text: ডেঙ্গু আক্রান্ত হয়ে আরও ২৪২ রোগী হাসপাতালে - Daynikdesherkotha ডেঙ্গু আক্রান্ত হয়ে আরও ২৪২ রোগী হাসপাতালে - Daynikdesherkotha
  ডেঙ্গু আক্রান্ত হয়ে আরও ২৪২ রোগী হাসপাতালে
  আপডেট হয়েছেঃ বৃহস্পতিবার, আগস্ট ১২, ২০২১
  সংবাদ পড়েছেনঃ ২
  দেশে গত ২৪ ঘণ্টায় আরও ২৪২ জন ডেঙ্গু রোগে আক্রান্ত হয়ে হাসপাতালে ভর্তি হয়েছেন। এর মধ্যে রাজধানী ঢাকার বিভিন্ন সরকারি বেসরকারি হাসপাতালে ভর্তি হয়েছেন ২২১ জন এবং ঢাকার বাইরে ২১ জন।
  বৃহস্পতিবার (১১ আগস্ট) বিকেলে সারাদেশের পরিস্থিতি নিয়ে স্বাস্থ্য অধিদফতরের হেলথ ইমার্জেন্সি অপারেশন সেন্টার ও কন্ট্রোল রুমের নিয়মিত ডেঙ্গু বিষয়ক প্রতিবেদনে এই তথ্য জানানো হয়েছে।
  এতে বলা হয়েছে, গত ২৪ ঘণ্টায় (১১ আগস্ট সকাল ৮টা থেকে ১২ আগস্ট সকাল ৮টা পর্যন্ত) সারাদেশের বিভিন্ন হাসপাতালে ডেঙ্গু আক্রান্ত হয়ে নতুন ২৪২ জন ভর্তি হয়েছেন। তাদের মধ্যে ঢাকায় ২২১ জন এবং ঢাকার বাইরে ২১ জন।
  এনিয়ে বর্তমানে দেশের বিভিন্ন সরকারি ও বেসরকারি হাসপাতালে সর্বমােট ভর্তি হওয়া রােগীর সংখ্যা দাঁড়িয়েছে ৮৯৬ জন। ঢাকার ৪১টি সরকারি ও বেসরকারি হাসপাতালে ৮২৪ জনসহ অন্যান্য বিভাগে বর্তমানে সর্বমােট রােগী ভর্তি হয়েছেন ৭২ জন।
  এর আগে বুধবার (১১ আগস্ট) ২১৩ জন ডেঙ্গু শনাক্ত হয়ে হাসপাতালে ভর্তি হয়েছিলেন। এছাড়া মঙ্গলবার ২২৬ জন, সোমবার ২১০ জন, রোববার ২২৪ জন, শনিবার ২০৪ জন, শুক্রবার ২১৪ জন, বৃহস্পতিবার ২১৮ জন, বুধবার ২৩৭ জন, মঙ্গলবার ২৬৪ জন এবং গত সোমবার দেশে সর্বোচ্চ ২৮৭ জন ডেঙ্গুতে আক্রান্ত হয়ে হাসপাতালে ভর্তি হয়েছিলেন।
  প্রতিবেদনে বলা হয়েছে, গত ১ জানুয়ারি থেকে আজ (১২ আগস্ট) পর্যন্ত হাসপাতালে সর্বমােট রােগী ভর্তি হয়েছে ৫ হাজার ৪৩৪ জন। তাদের মধ্য থেকে একইসময়ে সুস্থ হয়ে হাসপাতাল থেকে ছাড়প্রাপ্ত হয়েছেন চার হাজার ৫১৬ জন রোগী।